‘Jagongeluk’: Beskuldigde se weergawe betwisStefan Hepburn. Foto: Mariné Lourens Die borgtogaansoek van Stefan Hepburn (39), die man wat tereg staan op ŉ aanklag van moord nadat hy glo per ongeluk ŉ plaaswerker tydens ŉ jagtog doodgeskiet het, is Dinsdag in die Modimolle-landdroshof uitgestel. Hy is op Sondagaand 12 Februarie in hegtenis geneem nadat hy en sy vrou die vorige dag op ŉ plaas in die Tuinplaas-distrik, buite Modimolle, bosvarke gejag het toe die voorval plaasgevind het. Jan Railo (23), ŉ werker op een van die buurplase, is die aand in ŉ mielieland doodgeskiet. Hepburn se verklaring is Maandag aan die hof voorgelees, waarin hy vertel hy en sy vrou het na sononder in die mielieland gesit en vir die bosvarke gewag. Volgens Hepburn het hy ŉ donker voorwerp in die land gesien, wat soos ŉ groot bosvark gelyk het, wat in sy rigting kyk. Hy beweer hy het ook die kenmerkende geluid gehoor van ŉ bosvark wat mieliestronke van die plant af stroop. Hepburn sê hy het na die voorwerp gemik en geskiet en die voorwerp het ŉ vreemde geluid gemaak wat soos ŉ mens geklink het. Dit is toe dat hy besef het hy het moontlik iemand raakgeskiet. Hy het gesê nadat hy die polisie ontbied het, het die polisiebeamptes, wat eerste op die toneel was, ŉ groot sak vol mielies ŉ paar meter van die oorledene in die land gevind. Hepburn het gesê hy vermoed die man het gesit omdat hy besig was om mielies in die sak te sit. Kapt. Richard Boshomane, die ondersoekbeampte in die saak, was Dinsdag weer in die getuiebank. Op ŉ vraag van landdros Nkateko Maluleke oor sy voorlopige ondersoek na die skietvoorval, het Boshomane gesê hy glo Railo het gestaan toe hy geskiet is, omdat hy in die bors geskiet is. Hy het gesê Railo sou nie in die bors geskiet wees indien hy handeviervoet in die land gestaan het nie. Adv. Wilco Botha, Hepburn se regsverteenwoordiger, het aan Boshomane gesê volgens Hepburn se verklaring vermoed hy [Hepburn] dat Railo in ŉ sittende posisie was, nie hande-viervoet nie. “Ek stel dit aan jou dat iemand wat in ŉ sittende posisie is, kan wel in die bors geskiet word,” het Botha gesê. Hierop het Boshomane geantwoord indien Railo wel in ŉ sittende posisie was, sou Hepburn hom nie met ŉ bosvark verwar het nie. Boshomane kon ook nie aan die hof bevestig of ŉ sak mielies wel naby die oorledene gevind is soos Hepburn beweer nie. Hy het aan de hof gesê met sy aankoms op die toneel was die liggaam van die oorledene reeds weggeneem. “Ek glo die beskuldigde [Hepburn] was op daardie plaas om die mielies te beskerm en enigiets te skiet wat hy daar aantref,” het Boshomane gesê. Die staat het ook ŉ verklaring wat voorheen deur verskeie organisasies, onder meer die ANC, ANC-Jeugliga, EFF, Nkuzi Development Agency en Cosatu uitgereik is, aan die hof voorgelê. In hierdie verklaring spreek die organisasies hul woede oor die voorval uit en dring hulle daarop aan dat Hepburn borgtog geweier word. Botha het beswaar aangeteken teen hierdie getuienis deur te sê die gemeenskap se siening van die saak is nie op feite gegrond nie en kan dus nie as bewyse toegelaat word nie. Adv. Sam Ngobeni, vir die staat, het gesê die gemeenskap se woede oor hierdie saak moet in ag geneem word, veral aangesien hulle moontlik die reg in eie hande kan neem as Hepburn op borgtog vrygelaat word. Maluleke het toegelaat dat die getuienis aangehoor word. Botha het die verdediging se saak afgesluit deur te sê die staat maak op spekulasie staat en nie feitelike bewyse nie. “Daar is geen bewyse dat ŉ moord met voorbedagte rade gepleeg is nie. Al die bewyse dui op ŉ tragiese ongeluk,” het hy gesê. Hy het ook bevraagteken hoekom die polisie aanvanklik vir Hepburn en sy vrou toestemming gegee het om ná die skietvoorval huis toe te gaan, net om Hepburn later daardie aand in hegtenis te neem. Die hof sal Vrydag uitspraak in die borgtogaansoek lewer. Lees alle vorige berigte oor Stefan Hepburn op Maroela Media.